Bobby en Bokke help teen Korona | Netwerk24
Deur Kelly Minnie 24 Mei 2020 00:06
Met 'n lootjie van net R100 kan jy Handré Pollard se tokse, Pieter-Steph du Toit se oefenbroek met die Wêreldbekerspan se handtekeninge daarop of selfs 'n braai-kuier saam met Bobby van Jaarsveld losslaan.
Bobby van Jaarsveld skenk 'n Stouff-braaier soos dié van R15 000 én die geleentheid om saam met hom te braai. Foto's: Instagram
Dis nou als om mense te help wat weens die Covid-19-pandemie swaarkry.
Die All In Challenge het in Amerika begin waar bekendes aandenkings of ervarings geskenk het wat uitgeloot word.
Drie Maties – Stefan Stofberg en Daneel en Stefan Steinmann – het die uitdaging 'n Suid-Afrikaanse geur gegee en bekendes hier genooi om dieselfde te doen. Pollard het sy tokse, met sy naam en die Suid-Afrikaanse vlag daarop, geskenk.
Handré Pollard se tokse.
Pieter-Steph du Toit het sy oefenbroek geskenk wat deur die Springbok-span onderteken is.
"Dit is nie iets wat jy net in 'n winkel kan koop nie," sê Pollard.
Die gelukkige eienaars van die wenlootjies kan ook tokse van Willie le Roux en die Springbok-kaptein Siya Kolisi wen. AB de Villiers het 'n T20-kriekettrui geskenk.
"Ek is mal daaroor om iets te doen om 'n verskil te maak," sê hy.
Karlien van Jaarsveld het een van haar gunstelingrokke deur Anel Botha geskenk. Sy sê in 'n video op Instagram dat sy al dikwels in dié rok opgetree het.
Haar broer het 'n Stouff-braaier van R15 000 geskenk én onderneem om saam met die wenner te braai wanneer die inperking verby is.
Die geld wat daarmee ingesamel word, gaan na verskeie liefdadigheidsorganisasies, onder meer die Hannah- en die Kolisi-stigting. Die geld sal gebruik word om kospakkies te versprei aan mense wat swaarkry. Meer as R60 000 is tot dusver ingesamel.
Meer oor: Bobby Van Jaarsveld | Handré Pollard | Karlien Van Jaarsveld | Pieter-Steph Du Toit | Covid-19